Der er stor opbakning til Farsø Sygehus trods politikernes ønske om at flytte sengepladser til Hobro.

Region Nordjyllands ønske om at flytte de medicinske sengepladser i Farsø til Hobro, hvor den anden del af Sygehus Himmerland hører hjemme, møder stor modstand fra sygehusets støtteforening og fredag er en underskriftindsamling blevet afsluttet med et overvældende resultat. 15.763 borgere har skrevet under på, at de ønsker Farsø Sygehus' nuværende funktioner bevaret og i et brev til Regionsrådet skriver formand for støtteforeningen Christian Bach Iversen, at han håber, at rådet vil tage de mange tilkendegivelser med i overvejelserne om Sygehus Himmerlands fremtid og bevare Farsø Sygehus, som det er i dag. Hobro Sygehus har været i kraftig modvind i 2014 hvor historier om underbemanding og lægesjusk har fået flere regionspolitikere og læger til at tale for en nedlæggelse af Sygehus Himmerland.